อนุมัติอมตะบีกริมกองทุนโครงสร้าง
ก.ล.ต.ไฟเขียวกองทุนโครงสร้างพื้นฐานปูทาง อมตะ บี.กริม ฯ เข้าตลาดหุ้น
29 ต.ค. 2565

ก.ล.ต.ไฟเขียวกองทุนโครงสร้างพื้นฐานปูทาง อมตะ บี.กริม ฯ เข้าตลาดหุ้น
นางปรียนาถ สุนทรวาทะ ประธานเจ้าหน้าที่บริหาร บริษัท อมตะ บี.กริม เพาเวอร์ เปิดเผยว่า ได้รับอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้จัดตั้งกองทุนโครงสร้างพื้นฐานมูลค่า 6,000 ล้านบาท โดยมีธนาคารกสิกรไทยเป็นที่ปรึกษาทางการเงิน ซึ่งไม่แน่ใจว่าจะเข้าจดทะเบียนในตลาดหลักทรัพย์เมื่อไร เนื่องจากไม่มั่นใจภาวะตลาดที่ลดลงมาอย่างต่อเนื่องก่อนหน้านี้ แต่คิดว่าจะเป็นภายในปีนี้อย่างแน่นอน
ทั้งนี้ บริษัทจะนำโรงไฟฟ้าสองโรง 320 เมกะวัตต์ ขายเข้ากองทุนนี้ เป็นโรงไฟฟ้าขนาดเล็ก มีสัญญาขายไฟฟ้าให้การไฟฟ้าฝ่ายผลิตแห่งประเทศไทย (กฟผ.) 21 ปี ตั้งอยู่ที่นิคมอุตสาหกรรมอมตะนคร จ.ชลบุรี โดยโรงแรกมีสัญญาขายไฟฟ้าเหลืออยู่ 7 ปี โรงที่สองเหลืออยู่ 10 ปี นอกจากมีสัญญาขายไฟฟ้าให้ กฟผ.แล้ว ยังขายไฟฟ้าให้ลูกค้าในนิคมฯ อีก 250 ราย
บริษัท อมตะ บี.กริม เพาเวอร์ ผู้ถือหุ้นใหญ่คือ กลุ่มบริษัท บี.กริม 56% ซูมิโตโม 30% และบริษัท อมตะ คอร์ปอเรชัน 13.44%
ปัจจุบันมีโรงไฟฟ้าทั้งที่ดำเนินการแล้วและอยู่ระหว่างการก่อสร้าง 6 โรง และมีสัญญาที่จะต้องสร้างและดำเนินการต่อเนื่องอีก 10 โรง รวมมูลค่ากว่า 7 หมื่นล้านบาท
สิ้นปี 2555 ที่ผ่านมา บริษัทมีกำไร 500 ล้านบาท จากรายได้ 9,000 ล้านบาท เทียบกับปี 2554 ที่มีกำไรเกือบ 1,000 ล้านบาท ทั้งนี้เพราะมีการปิดซ่อมครั้งใหญ่ ปี 2556 คาดว่าจะมีรายได้ 1.32 หมื่นล้านบาท และกำไรสุทธิ 1,300 ล้านบาท เพราะรวมผลประกอบการโรงไฟฟ้าแห่งที่ 3 เข้ามาเต็มที่ จากที่เพิ่งเปิดดำเนินการปลายปี 2555
ก่อนหน้านี้ บริษัท บีทีเอส กรุ๊ป (BTS) ได้นำกองทุนรวมโครงสร้างพื้นฐานมูลค่า 5 หมื่นล้านบาท เข้าจดทะเบียนใน ตลท.ไปแล้ว และยังเหลือแต่กองทุนโครงสร้างพื้นฐานบริษัท เอสพีซีจี (SPCG) ของนางวันดี กุญชรยาคง ประธานกรรมการ ที่ยังไม่ได้รับอนุมัติ
นายวรพล โสคติยานุรักษ์ เลขาธิการ ก.ล.ต. กล่าวว่า ขณะนี้สำนักงานได้อนุมัติการจัดตั้งกองทุนโครงสร้างพื้นฐาน 2 กอง คือ ธุรกิจขนส่ง และธุรกิจไฟฟ้า 1 กองทุน พร้อมกันนี้ธุรกิจโทรคมนาคมอยู่ระหว่างการยื่นขอจัดตั้งกองทุนโครงสร้างพื้นฐาน
“หากเอกสารมีความพร้อม ก.ล.ต.สามารถพิจารณาอนุมัติได้ทันที” นายวรพล กล่าว
ด้านบรรยากาศการซื้อขายในตลาดหุ้นไทยปรับตัวดีขึ้นมาก ภายหลังการส่งสัญญาณของสหรัฐ ญี่ปุ่น และจีน ชัดเจนว่ายังกระตุ้นเศรษฐกิจต่อไป โดยดัชนีหุ้นไทยปิดที่ 1,447.04 จุด เพิ่มขึ้น 58.63 จุด หรือ 4.22% มูลค่าการซื้อขาย 55,085.26 ล้านบาท